# ANALIZA STANJA

# Anketa prometa v Občini Izola

Cilj ankete je na podlagi pridobljenih rezultatov ugotoviti, kako vzpostaviti trajnostni prometni sistem tako, da se zagotovi dostopnost delovnih mest in storitev za vse, izboljša varnost, zmanjša onesnaževanje, emisije toplogrednih plinov in poraba energije, poveča učinkovitost in zmanjša stroške potniškega in tovornega prevoza ter izboljša privlačnost in kakovost mestnega okolja ter s tem kakovost bivanja prebivalcev na območju Občine Izola. S pomočjo rezultatov želimo prilagoditi načrtovanje prometa potrebam občanov. V analizi smo upoštevali samo ustrezne oziroma popolnoma rešene ankete.

# OSNOVNI PODATKI

Po podatkih popisa iz leta 2015 je imela Občina Izola 15.881 prebivalcev. Ti živijo v 5 krajevnih skupnosti. Pridobili smo 433 anket, od katerih je bilo 37 nepopolnih ali neveljavnih, saj so lahko v anketi sodelovali le občani Občine Izola. V anketi je sodelovalo 396 prebivalcev Občine Izola, od tega 45 % moških in 55 % žensk. Največ sodelujočih v anketi je bilo starih med 46 in 65 let in sicer kar 156, kar predstavlja 36 % vseh anketirancev. Sledijo jim starostne skupine nad 65 let (25 %), starostna skupina med 36 in 45 letom (19 %) ter starostna skupina med 26 in 35 (12 %). Najslabše so bili zastopani mladi med 12 in 18 letom (3 %) ter med 19 in 25 letom (5 %).

Vprašani so prihajali iz različnih krajevnih skupnosti. 31 % vprašanih je prihajalo iz krajevne skupnosti Staro mestno jedro, 30 % anketirancev je prihajalo iz KS Livade. Ostali anketiranci pa so prihajali iz KS Korte, KS Haliaetum in KS Jagodje-Dobrava.

Zanimala sta nas tudi izobrazba anketirancev ter njihov trenutni status. Delež anketirancev, ki imajo dokončano višjo ali visoko šolo ter dokončano srednjo šolo je enak, in sicer kar 46 %. Sledijo tisti z dokončano osnovno šolo (8 %). 41 % anketirancev je zaposlenih (oziroma samozaposlenih). 38 % anketiranih občanov je upokojenih, 7 % je šolajočih, bodisi v osnovni šoli, srednji šoli ali pa kot študentje, 9 % vprašanih pa ima status brezposelne osebe.

Anketiranje se je pričelo 19. 9.  do vključno 30. 9. Izvedla se je distribucija po domovih (7300 vzorcev). Dodatnih 100 vzorcev se je razdelilo v sklopu Evropskega tedna mobilnosti.

Italijanska anketa je bila dostopna na spletu in na Občini Izola.

Spletno anketiranje se je odprlo en dan prej.

Za reprezentativnost vzorca smo zagotovili 2-5% izpolnjenih anket.

1. **vprašanje: »Kako bi ocenili stanje prometnih ureditev v vašem kraju?«**

**Graf 1: Ocena prometne ureditve v Občini Izola.**

Z namenom povečanja varnosti na cestah s pomočjo ustrezne prometne ureditve, smo občane Občine Izola povprašali za njihovo mnenje o prometni ureditvi v njihovem kraju. Na to vprašanje je odgovorilo 396 anketirancev. Kar 61 % vprašanih meni, da je pretočnost prometa dobra, 29 % vprašanih pa meni, da je zaradi veliko zastojev in gneče pretočnost prometa slaba. Iz rezultatov ankete sklepamo, da večina občanov Občine Izola medkrajevnega prevoza ne uporablja. 26 % tistih, ki medkrajevni prevoz uporablja meni, da so cene vozovnic primerne, 32 % anketirancev pa meni, da je cena vozovnice neprimerna. Na vprašanje o ceni vozovnice medkrajevnega avtobusa je 43% anketirancev odgovorilo, da tovrstnega javnega prevoza ne uporablja. Slaba uporaba javnega prometa se kaže tudi pri drugih vprašanjih vezanih na to temo. Na vprašanje o pogostosti lokacij postajališč medkrajevnega avtobusa je 39 % anketirancev odgovorilo, da je za postajališča dobro poskrbljeno, 26 % se jih s tem ne strinja. V nasprotju s predhodnimi vprašanji, so anketiranci na vprašanja o časovnem intervalu avtobusov in o poteku linij medkrajevnega avtobusa odgovarjali večinoma negativno. Tako je 41 % anketirancev odgovorilo, da so časovni intervali avtobusnih voženj predolgi, 24 % pa jih misli, da so intervali avtobusnih prevozov zadovoljivi. Prav tako se s potekom linij medkrajevenga strinja 32 % anketirancev, 36 % pa s potekom linij ni zadovoljna. Ostali anketiranci javnega prometa ne uporabljajo ali niso želeli odgovarjati. Anketiranci so v večini zadovoljni s parkirišči v kraju, 57 % anketirancev je zadovoljnih z režimom plačljivih parkirišč, 21 % pa se z njimi ne strinja. 40 % vprašanih je potrdilo, da je dobro urejen tudi režim na parkiriščih z dovolilnicami. V nasprotju z zgornjimi odgovori, 53 % anketirancev meni, da v Izoli ni dovolj parkirišč, 39 % pa meni da je parkirišč dovolj. Več kot polovica, kar 53 % vprašanih meni, da so kolesarske povezave in pešpoti neustrezne in premalo osvetljene. 50 % uporabnikov kolesarskih povezav meni, da so slednje nevarne za uprabo in neprijazne uporabnikom, medtem, ko 29 % anketirancev meni, da so kolesarske poti varne. V nasprotju s kolesarskimi potmi, pa je kar 83 % anketirancev mnenja, da so prehodi za pešce ustrezno urejeni, 73 % pa jih meni, da so ustrezno urejeni tudi pločniki in pešpoti.

1. **vprašanje: »Kako potrebni se vam zdijo naslednji prometni ukrepi v vašem kraju?«**

**Graf 2: Potreba po prometnih ukrepih v kraju anketiranca.**

Namen vprašanja je bil izvedeti, katerih prometnih ukrepov in sprememb si občani želijo v svojem kraju ter katere se jim zdijo potrebne. Večina (76 %) je izrazila potrebo po dopolnitvi omrežja javne razsvetljave in večji urejenosti javnih površin (77 %). Zelo pomembna se jim zdita tudi prilagoditev prometnih površin starejšim (84 %) ter ureditev varnih šolskih poti (84%) in za pešce nasplošno (88%). Poleg tega je večina izrazila potrebo po več površinah za pešce in kolesarje (nad 70 %). Velik del anketiranih meni, da je potreben ukrep tudi ureditev javnega prometa (nad 60 %) in več parkirnih mest (72 %). 83 % vidi potrebo po vzpostavitvi mestnega avtobusa, 38 % pa jih meni, da vzpostavitev mestnega avtobusa ni potrebna. Vprašani so odgovorili, da je najpombnejši ukrep umiritev prometa v naselju (74 %). Vsi anketiranci so odgovorili na omenjeno vprašanje.

1. **vprašanje: »Ali imate doma ali v neposredni bližini doma na voljo garažo ali parkirni prostor?«**

**Graf 3: Razpoložljivost parkirnega mesta v bližini doma.**

Pri vprašanju smo pridobili 396 odgovorov. Nekaj več kot polovica anketirancev (52 %) ima doma na voljo svoj parkirni prostor, 20 % vprašanih pa ima na voljo brezplačen javni parkirni prostor. Plačljivo parkirišče ima na voljo 4 % vprašanih. Parkirnega mesta nima urejenega 10 % vprašanih. 1% vprašanih ima parkirni prostor urejen v modri coni, 15 % pa lahko parkira z dovolilnico.

1. **vprašanje: »Ali imate v bližini delovnega mesta/šole na voljo garažo ali parkirni prostor?«**

**Graf 4: Razpoložljivost parkirnega mesta v bližini delovnega mesta ali šole.**

Na vprašanje je odgovorilo 396 anketiranih občanov. V bližini delovnega mesta oziroma šole ima urejeno brezplačno parkiranje 45 % vprašanih. 19 % vprašanih uporablja plačljive parkirne prostore, 34 % pa je odgovorilo, da nimajo na voljo parkirnega mesta v bližini delovnega mesta oziroma šole. Ko gredo v službo oziroma šolo, v modri coni parkira 2 % vprašanih.

1. **vprašanje: »Kako pogosto uporabljate posamezne načine potovanj?«**

**Graf 5: Najpogostejši načini potovanj med občani Izole.**

S tem vprašanjem smo želeli ugotoviti katere oblike transporta uporabljajo občani Občine Izola. Večina anketirancev vsakodnevno hodi peš (64 %). 58 % vprašanih se na aktivnosti vozijo sami vsak dan, 21 % pa nekajkrat tedensko. Kot sovoznik, vsakodnevno potuje 13 % in 27 % nekajkrat tedensko. S kolesom se redno vozi 13 % vprašanih. Avtobus večinoma uporabljajo le nekajkrat letno ali pa ga sploh ne uporabljajo. Prav tako taksi in motor. Taksi redno uporablja le 0,9 % anketirancev, večina (76 %) taksija ne uporablja, 19 % pa jih s taksijem potuje nekajkrat letno. Z motorjem se redno ali občasno (vsaj nekajkrat mesečno) vozi 12 % vprašanih.

1. **vprašanje: »Kateri način potovanja najpogosteje uporabljate za posamezne aktivnosti«?**

**Graf 6: Najpogostejši načini potovanj na posamezne aktivnosti.**

S tem vprašanjem smo izvedeli ob katerih priložnostih anketiranci uporabljajo določeno prevozno sredstvo. Vožnja z avtomobilom je najpogostejši način potovanja na vse aktivnosti, z izjemo rekreacije. Anketiranci avtomobil največkrat uporabljajo za potovanje v druga mesta ter po različnih opravkih. Tudi javni prevoz je med anketiranci največkrat uporabljen za pot v druga mesta, predvsem Koper in Portorož (12 %). Na rekreacijo vprašani najpogosteje hodijo s kolesom (27 %) ali peš (44 %). Poleg tega, se peš ali s kolesom odpravijo tudi na druženje (29 %) in po različnih opravkih (24 %). Na rekreacijo kolo uporablja 27 % vprašanih, po opravkih pa 12 %. Odgovore so podali vsi anketiranci.

1. **vprašanje: »Koliko vas je običajno v avtomobilu na poti v šolo, na delo in ali po opravkih?«**

**Graf 7: Število oseb v avtomobilu na poti na različne aktivnosti.**

Na vprašanje je odgovorilo 396 občanov. Najpogosteje (44 %) se v avtomobilu vozita dve osebi. V 40 % primerov se v avtu vozi zgolj ena oseba. 13 % anketirancev je odgovorilo, da se v avtomobilu vozijo trije, preostala 2% pa je odgovorilo da se v avotmobilu vozijo štiri ali več oseb.

1. **Vprašanje: »Veseli bomo, če nam posredujete vaše pobude in mnenja na temo prometne ureditve v Občini Izola.«**

Mnenja, ukrepe ali pobude na temo prometne ureditve v Občini Izola je podalo 263 anketirancev. Mnenja večine anketirancev so bila zelo podobna, v nadaljevanju pa so predstavljena vsa različna mnenja, pobude ter ukrepi:

* posvečanje pozornosti na varnost v prometu na vaseh (ni pločnikov, nevarne ceste, ipd.),
* gradnja garažne hiše pred Izolo,
* nova infrastruktura za turizem,
* možnost brezplačnega (polurnega) parkiranja za pošto,
* ureditev možnosti parkiranje za pošto samo za prebivalce z dovolilnicami,
* gradnja garažne hiše za pošto ter brezplačno parkiranje za domačine,
* več parkirnih mest v starem mestnem jedru,
* ustavitev prometa z motornimi kolesi po ulicah mestnega jedra, omejitev prometa po ulicah ter ukinitev prometa na raznih trgih,
* slaba osvetlitev cest, saj luči svetijo »v zrak« ali jih preraste rastlinje,
* če želimo povečati uporabo koles moramo izboljšati infrastrukturo ter namestiti dosti več odlagališč (parkirišč) za kolesa pri trgovinah ter zagotoviti brezplačne servisne postaje za popravilo koles,
* preozka parkirna mesta (tudi za invalide),
* ureditev več brezplačnih parkirnih mest,
* povečanje števila košev za pasje iztrebke,
* ni polnilnih postaj za električne avtomobile,
* ureditev pločnika od OMV (iz smeri Koper) do krožišča za center Izole,
* prepoved prometa v centru mesta in uvedba električnih vozil (manjši avtobusi) v brezplačno uporabo stanovalcem,
* primanjkovanje javnih toalet,
* ureditev pomorske povezave med Koprom, Piranom in Izolo za turiste,
* sklenjenost ter uvedba novih kolesarskih poti (Izola-Šared-Korte in Lucija-Malija) in pešpoti, prav tako ustrezna razsvetljava le teh,
* znižanje izredne višine kazni za preseganje hitrost 10 do 20 km/h,
* postavitev radarja med Izolo in Strunjanom,
* ureditev parkiranja s plačljivo dovolilnico občanom kjerkoli po občini, turistom pa možnost parkiranja pri ladjedelnici ter gradnja garažne hiše,
* več zelenja, več igrišč ter prostorov za prireditve,
* vzpostavitev avtobusne povezane šolskega avtobusa Izola – Spodnji Šared,
* pogostejše avtobusne povezave med Izolo in Splošno bolnišnico Izola,
* vzpostavitev novih in pogostejših avtobusnih linij do pokopališča, doma za upokojence, bolnice ter predmestnih krajev (vas Bareda, Livade, Jagodje,…),
* avtobus s prostorom za kolesa,
* potrebna osvetlitev prehodov za pešce,
* temeljita kontrola redarstva na modrih conah,
* ureditev parkiranja na površinah, za katere lastniki niso plačali (so bili oproščeni) komunalnega prispevka, saj naj bi bila površina namenjena prostemu parkiranju,
* postavitev športnega parka, zelene površine ter več klopi za sprehajalce,
* ureditev prostora ob visokem dimniku nad marino,
* ureditev pločnikov ter ustrezne razsvetljave od šole Vojke Šmuc proti bencinski,
* odstranitev radarjev ter ležečih policajev,
* ureditev kolesarskih poti po celotni Občini Izola,
* ureditev mestnega avtobusa po zgledu Pirana in Kopra,
* premalo parkirišč pri stanovanjskih blokih,
* ureditev čim več komunalnih privezov s prednostjo za domačine,
* ureditev parkirnih mest za motorje pred bloki,
* gradnja garažne hiše za stanovalce starega mesta ter le tega zapreti za promet,
* premalo parkirnih mest v jedru za občane,
* mestni avtobus z ugodno mesečno vozovnico,
* najem koles kot v Ljubljani,
* Partizanska ulica: parkiranje dovoljeno le za stanovalce,
* radarja na Južni cesti in Prešernovi sta iz vidika prometne varnosti nepotrebna,
* Naselje Mlija: nujno potrebna postavitev dveh ležečih policajev ter znak za prepoved vožnje manjšim kombijem (prihaja do poškodbe hiš),
* V poletnem času redna pomorska povezava Izola-Koper-Izola,
* ureditev parkirišč za osebe s posebnimi potrebami,
* vzpostavitev parka za pse,
* prepoved vožnje z motornimi kolesi v naselju,
* ureditev Ulica Istrskega odreda v enosmerno,
* neenakopravno kaznovanje napačno parkiranih avtomobilov
* večini anketirancev motornimi kolesi ter mopedi predstavljajo izziv – vožnja po pločnikih,peš coni, po ulicah starega mestnega jedra, hrup,…
* obnovitev ležečih policajev,
* prepoved prometa iz površin namenjenim pešcem,
* znižanje cen medkrajevnih avtobusnih vozovnic ter več postajališč,
* več parkirišč z dovolilnico,
* ureditev brezplačnih parkirišč pred zdravstvenimi domovi, javnimi zavodi, bolnišnico, ipd.
* ureditev dostopa do plaže invalidom,
* veliko Izolanov je nezadovoljnih z delom in odnosom redarjev,
* slaba avtobusna ter železniška povezava z Ljubljano,
* Korte: ureditev javne razsvetljave, pločnikov, prehodov za pešce, ležečih policajev, asfaltiranje vaških cest,
* ureditev dvorišča na Goriški 1 – dovoz z avtom do vrat,
* Zustovičeva ulica: ureditev parkiranja po odloku z dovolilnicami, nujno potrebna dodatna razsvetljava ulice,
* Prešernova cesta: ureditev pločnika, kolesarske poti ter prometa (»odkar je enosmerna, je 10x bolj nevarna kot je bila prej - zaradi vsakodnevne vožnje avtomobilov v nasprotno smet ter vožnje motoristov po pločniku«) ter gorenje vseh luči med 22. in 6. uro (trenutno gori le vsaka druga),
* dokončanje pločnikov v Tomažičevi ulici,
* V Livadah: povečanje števila parkirnih mest, pločnik do šole, premestitev radarja iz Južne ceste na cesto ob šoli v Livadah, ureditev dostopa do telovadnice, večja razsvetljava pri vrtcu proti Južni cesti, obnova ulic, premalo prehodov za invalidne osebe,
* Ulica oktobrske revolucije: talne oznake »enosmerna cesta« na več mestih, ureditev varne poti do osnovne šole, potreba po povezanosti kolesarske poti.

**ZAKLJUČEK**

Za občino Izola je bilo v sklopu analize izbire vsakodnevnega načina potovanja ugotovljeno, da ljudje kot najpogostejši način mobilnosti uporabljajo kar hojo (64 %). 58 % ljudi pa uporablja avtomobil in sicer ga največ uporabljajo za potovanje v druga mesta ter po različnih opravkih. Pri tem nimajo večjih težav, saj kar 61 % vprašanih meni, da je pretočnost prometa dobra.

Izziv v Občini Izola predstavljajo urejena parkirna mesta. V bližini delovnega mesta oziroma šole ima urejeno brezplačno parkiranje le 45 % vprašanih. 34 % anketirancev pa v bližini delovnega mesta oziroma šole nima urejenega parkirnega mesta. Nekaj več kot polovica anketirancev (52 %) ima doma na voljo svoj parkirni prostor, 20 % vprašanih pa ima na voljo brezplačen javni parkirni prostor. Parkirnega mesta nima urejenega 10 % vprašanih.

Splošno zadovoljstvo anketirancev s parkirnimi mesti je na visokem nivoju (57 %), 21 % pa se z njimi ne strinja. 40 % vprašanih je potrdilo, da je dobro urejen tudi režim na parkiriščih z dovolilnicami.

Več kot polovica, kar 53 % vprašanih meni, da so kolesarske povezave in pešpoti neustrezne in premalo osvetljene. 50 % uporabnikov kolesarskih povezav meni, da so slednje nevane za uprabo in neprijazne uporabnikom, med tem, ko 29 % anketirancev meni da so kolesarske poti varne. V nasprotju s kolesarskimi potmi, kar 83 % anketiranih občanov meni, da so prehodi za pešce ustrezno urejeni, 73 % pa jih meni, da so ustrezno urejeni tudi pločniki in pešpoti.

Z vidika trajnosti, lahko sklepamo, da se anketiranci začenjajo zavedati pomembnosti varovanja okolja, saj se v avtomobilu v paru vozi kar 44 % anketirancev. 40 % anketirancev se v avtu vozi samih (zgolj ena oseba), le v 13 % se v avtu vozijo trije in le v 2 % se vozijo v avtu štirje ali več.

Iz rezultatov ankete ugotavljamo, da večina občanov Občine Izola medkrajevnega prometa ne uporablja. Ugotovitev lahko pripišemo redkim vožnjam avtobusov ter pomanjkanju avtobusnih postajališč. 26 % tistih, ki medkrajevni prevoz uporablja meni, da so cene vozovnic primerne, 32 % anketirancev pa meni, da so cene vozovnic neprimerne.

Občani vidijo priložnost za izboljšave v časovnem intervalu avtobusov in v poteku linij medkrajevnega avtobusa. Tako je 41 % anketirancev odgovorilo, da so časovni intervali avtobusnih voženj predolgi, 24 % so z intervali avtobusnih prevozov zadovoljivi. Prav tako se s potekom linij medkrajevenga prometa strinja 32 % anketirancev, 36 % pa s potekom linij ni zadovoljna. Taksi uporablja le nekaj procentov vprašanih, večinoma nekajkrat letno.

Večina (74 %) anketirancev podpira izvedbo ukrepov za umirjanje prometa v naseljih. Zelo pomembna se jim zdita tudi prilagoditev prometnih površin starejšim občanom (84 %) ter ureditev varnih šolskih poti. Poleg tega je večina izrazila potrebo po boljši urejenosti javnih površin (77 %) in več zelenih površin. Želijo si več prometne varnosti in dopolnitve omrežja javne razsvetljave (76 %).

Veliko Izolanov je mnenja, da v mestnem jedru primanjkuje število parkirnih mest za občane. Nekateri bi prepovedali promet z motornimi kolesi po ulicah mesta, zmanjšali promet na ulicah in različnih trgih ali pa celo prepovedali promet v centru mesta – zgradili bi garažno hišo zunaj mesta za prebivalce ter uvedli vožnjo električnih vozil (manjši avtobusi) v brezplačno uporabo stanovalcem.

Primanjkuje več parkirišč tudi v krajih izven mestnega jedra, še posebej brezplačnih. Večina je mnenja, da je v Občini Izola nujno potrebna gradnja parkirne hiše. Parkirna mesta so preozka prav tako pa bi bilo potrebno urediti parkirna mesta za ljudi s posebnimi potrebami. Nekateri Izolani bi uredili možnost parkiranja občanom z dovolilnicam kjerkoli v Izoli, turisti pa bi imeli možnost parkiranja pri ladjedelnici ter posledično uporabljali javni prevoz do mestnega jedra.

Izolanom predstavlja izziv tudi parkiranje za pošto. Nekateri bi tam zgradili parkirno hišo, uvedli brezplačno parkiranje za domačine, brezplačno polurno parkiranje ali pa uvedli možnost parkiranja samo za prebivalce z dovolilnicami.

Iz odgovorov anketirancev smo ugotovili, da je potrebna ureditev, sklenjenost ter ustrezna osvetljava kolesarskih ter peš poti po celotni Občini Izola. Izolani bi mestni avtobus uredili po zgledu Pirana in Kopra – pogostejše povezave, vzpostavitev novih linij do predmestnih krajev, več postajališč medkrajevnega avtobusa ter znižanje cen vozovnic le teh.